Skandium is 'n chemiese element in die periodieke tabel met die simbool Sc en atoomgetal van 21. Skandium is 'n sagte, silwerwit oorgangselement en kom in skaars minerale in Skandinawië voor en word soms saam met Yttrium en die lantaniede as 'n seldsame aarde geklassifiseer. Skandium is 'n seldsame, sagte silwerige, trivalente, ligte metaalagtige element wat 'n effense gelerige of pienk skynsel ontwikkel wanneer dit aan lug blootgestel word. Hierdie element stem baie ooreen met yttrium en seldsameaard-metale en minder met aluminium en titaan (wat nader aan dit op die periodieke tabel verskyn). Die mees algemene oksidasietoestand van skandium is +3 en die metaal word nie aangeval deur 'n 1:1 HNO3 en 48 % HF mengsel nie. Ongeveer 20 kg (as Sc2O3) skandium word jaarliks in die Verenigde State verbruik om hoë-intensiteit lampe te vervaardig. Skandiumjodied wat by kwikdamplampe gevoeg word skep 'n hoogs doeltreffende kunsmatige ligbron wat na aan sonlig lyk en sodoende 'n getroue kleuroordrag met TV-kameras lewer. Ongeveer 80 kg skandium word jaarliks wêreldwyd in gloeilampe gebruik. Die radio-aktiewe isotoop Sc-46 word in raffinadery krakers as 'n spoormiddel gebruik.